Poniższy artykuł jest autorstwa Urszuli Oślislok i w niezmienionej formie drukujemy go na Slonsko Ziymia
Mój pjyrszy marsz – moji wrażynia
16 lipca w tym roku wybrałach sie tyż do Katowic na V Marsz Autonomii Śląska.Chciałach se to wszysko połoglondać jako to je.Przeżycia były niesamowite,ani łopisać tego nie poradza.Ludzi było fest dużo,mjeli lónty łobleczóne we ślónski farbyabo koszulki s napisami po ślónsku,a jedni tak jak jo co ni mjeli takich lóntów byli łobleczóni normalnie.Nióśli ze sobóm fany,balóny,fanki i rozmajte tabule-transparynty s napisami.W tym marszu szli młodzi ,starsi i dziecka,a te ganc malutki wjóźli we wózkach.Jedni jechali na kołach łobstrojónych balónami i fankami.Widziałach tyż dziołszki co mjały we włosach szlajfki żółto -modre ,ale szykownie wyglóndały.S przodku i ze zadku marszu jechały auta i motorcykle tak samo były pjyknie przystrojóne we ślónski farby.Pjyknie to wszysko wyglóndało,choby słóneczko śwjyciło na modrym niebje bo taki sóm te nasze farby żółto-modre i te niebo s tym słóneczkym szło po drógach mjasta. Ludzie szli i co jakijś czas wołali: ,,,pódzcie s nami,,,poradzymy,,, Górny Ślónsk,,,autonomia,,,Marsz przebjegoł pjyknie i spokojnie bez żodnej tam haje,ale radośnie,szło sie czuć choby we wjelkij familiji.
Szli my łod Placu Wolnośći do Placu Sejmu Ślónskigo,w tym marszu było widać fany ślónski,polski,s inkszych regjónów Polski jak tyż s inkszych regjónów krajów. Na Placu Sejmu Ślónskigo było wszysko naszykowane co by wszyjscy se mogli po marszu siednyć i łodpocznyć,tam były przemówjynia i powitania gości jak tyż podziynkowani wszyskim za udział w marszu.Potym były wystympy zespołów i nowet pokaz walki wojoka s rycerzym. Alech mjała strach,że sie tym mjeczym i siykyrom zaczasnóm.Na placu stoły budy s rozmajtymi rzeczami,na kjerych były ślónski napisy i inksze rozmajte graczki.Dziecka tyż mjały łuciecha bo czekoł sam na ni karasol i chałpki do skoanio,taki wjelki kule do kjerych sie wsadzało bajtla i potym sie ta kula dugało,a łona na wodzie sie krynciła
.Szło se tyż pojejś,napić co kjery chcioł,piwko abo inkszy napój co by po cołkij dródze marszu spłukać kurz we karku. Spotkałach tam dużo zocnych ludzi i znajómych,Wert było iś na taki marsz,poczuć to wszysko jak tyn nasz Śłónsk żyje,jak ludzie mu pszajóm.Wszyndzi było słyszeć nasza godka bo ludzie sie już nie gańbjóm godać po naszymu.A wjycie powjym wóm,żech se była zaskoczóno,że tyla młodych ludzi tam szło aż było łuciecha sie na to dziwać. Wszyjscy po marszu sie dobrze bawili w takij rodzinnej-familijnej atmosferze. Możno na bezrok sie zajś wybjera bo mi sie łokropnie podobało.
Urszula Oślislok
Pani Urszuli Oslislok dziynkuja za tak pjykno relacja z V Marszu Autonomii Slonska
Maria Kostrzewa
18.07.2011
pol_Latn szl_Latn szl_Latn szl_Latn szl_Latn eus_Latn szl_Latn szl_Latn unk